O ru ụhụọhịn ibuzọ Mmẹmmẹ Brẹdi nwọnlẹni yisti o gi a fụ,
ụhụọhịn hụ wẹ gi e gbu ebulu Oriri-nghafe,
ndị nsọnmazụụn Jesu nọ jụ a,
sị,
“Elebe k'i chọ nị ẹnyi dọnkwama hụn y'a nọ ri Oriri-Nghafe?”
Ya Jesu nọ zi mmadụ ẹbụọ imẹ ndị nsọnmazụụn a,
sị wẹ,
“Jẹn ni imẹ obodo,
okẹnnyẹ ohu bu ite-mirin jẹnkọ d'e kunrun ụnụ;
sọnmẹn'ẹ.
Sị nị onyẹ nwọn ụlọ ahụn ọ banye,
‘Onyẹ-nkuzi sị,
“Elee mmughẹ wụ nke m hụn mmẹ lẹ ndị nsọnmazụụn m k'a nọ ri Oriri-nghafe?” ’
O jẹnkọ d'a ghọsị ụnụ mmughẹ ohu shịanị hụn rị ibe elu wẹ butọgụ oche lẹ teburu;
ebẹhụ kẹ ụnụ sikọ d'e dọnkwamanị ẹnyi.”
Ya kẹ ndị nsọnmazụụn a hụ nọ shi imẹ obodo,
wẹ nọ hụn ihiẹn ile kẹ Jesu dọn ku;
wẹ nọ kwademẹ ihiẹn mmẹmmẹ Nghafe.
O ru ẹnyasị,
Jesu lẹ ndị nsọnmazụụn a mmẹbụọ nọ bịa ebẹhụ.
Ebe wẹ rị e ri ihiẹn-oriri,
Jesu nọ sị wẹ,
“M rị a gwa ụnụ ezioku,
onyẹ ohu imẹ ụnụ jẹnkọ d'e re m,
onyẹ mmẹ lẹ ya rị e ri ihiẹn-oriri.”
Ẹfọ asụọzịnị ndị nsọnmazụụn a ụsụọ;
onyẹ-onyẹ hụ a sị a,
“Ẹlẹkwọ mmẹ!
Mmẹ rọ?”
Jesu nọ sị wẹ,
“Onyẹ ohu imẹ ụnụ mmẹbụọ rọ,
onyẹ hụn mmẹ lẹ ịya rị nwan e suru brẹdi imẹ afẹrẹ ohu.
Ẹghẹẹ,
Nwa nke ịhịan lakọ nwan kẹ Ẹkụkwọ-nsọ dọn ku,
kanị nsọngbu rị e che onyẹ sikọ d'e re Nwa nke Ịhịan!
O te ka onyẹ hụ mma nị amụnị w'a!”
Ebe wẹ rị e ri ihiẹn-oriri ahụn,
Jesu nọ weri brẹdi,
ọ kpanmịngụ Osolobuẹ,
ọ nọ bebe ẹ,
w'ẹ ye ndị nsọnmazụụn a,
sị,
“Weri n'ẹ;
ọnwan wụ ẹhụ m.”
Ọ nọ weri mkpu,
ọ kpanmịngụ Osolobuẹ,
ọ nọ buye wẹ ya.
Wẹ ile nọ rarịsọnmẹ.
Ọ nọ sị wẹ,
“Ọnwan wụ ẹdeke m wẹ gi ufiri ndị bu ọda hupụ;
ẹdeke m wẹ gi biye ẹka nkwerigbama Osolobuẹ tumẹ ẹgbata ya lẹ ndị nke ẹ.
M rị a gwa ụnụ ezioku,
arakọzị m manya vaịnị d'e ru ogẹn m jẹnkọ d'a ra nke ọhụn a imẹ Alị-eze Chuku.”
Wẹ nọ bụ ẹbụ,
ya wẹ nọ nwan gha ebahụn jẹnmẹ Ugu Olivu.